Flugstöð Leifs Eiríikssonar á Keflavíkurflugvelli . Aðsend mynd Daníel Snæbjörnsson , sem um árabil hafði umsjón með leiðakerfi Wow air , hefur sagt upp störfum hjá Icelandair . Fréttavefurinn Túristi greinir frá þessu og hefur eftir „ áreiðanlegum heimildum “ að Daníel ætli að ganga til liðs við hópinn sem leggi nú drög að stofnun flugfélagsins sem kennt er við WAB . „ Þar hittir Daníel fyrir fyrrum samstarfsmenn sína í framkvæmdastjórn WOW air , þá Svein Inga Steinþórsson og Arnar Má Magnússon . Þeir þrír voru jafnframt allir hluti af þeim hópi sem koma átti að endurreisn WOW air sem Skúli Mogensen boðaði nokkrum dögum eftir gjaldþrotið í lok mars , “ segir enn fremur í frétt Túrista . Fréttavefurinn fékk staðfestingu frá upplýsingafulltrúa Icelandair um að Daníel hafi sagt upp störfum hjá félaginu þar sem hann réði sig til starfa eftir fall Wow . Hins vegar er í fréttinni tekið fram að ekki hafi tekist að fá viðbrögð við þessum vistaskiptum frá Daníel sjálfum né Sveini Inga hjá WAB . WAB air er skammstöfun fyrir We Are Back og var haft var í gríni um félagið við stofnun þess og er nú vinnuheiti félagsins , að sögn Sveins Inga Steinþórssonar í viðtali við Morgunblaðið síðastliðinn ágúst . Það verði þó ekki nafn félagsins þegar félaginu verði hleypt af stokkunum , sem í viðtalinu Sveinn Ingi batt vonir við að yrði nú í haust eða vetur .